钦定古今图书集成/方舆汇编/职方典/第1216卷 > 《游白石峰记》夏汝弼
## 钦定古今图书集成/方舆汇编/职方典/第1216卷 > 《游白石峰记》夏汝弼

“登高山而送目，各有其情焉，而予之情其何居也？”岁
丁亥，月在午，梅雨百倍于往岁，伏草庵而息者四旬，
乃今始得与王子而游，披榛径，登白石峰。积阴初启，
条风时至，扪柔绿，度深碧，登降频数，不以为劳，竟至
于峰巅而息。余两人者乍为之释然，如云之困于岫
而展于空。余两人者其可以怡然乎？未也？既至于峰
之巅，南眺祝融，如俯而回睨；西望梅龙，如蠖而东引；
北瞻荆紫，如延如拒，将迎莫必，而以其翠光相峙。其
下则平甸漠漠，绿畴白水，间荒烟而列。余两人者，其
愈可以怡然乎？未也。夫以是峰之特立，出于群山之
表，而其上苍苍无穷者且如彼，是果有所谓天耶？抑
无所复名之，而姑谓之天耶？天者，果有所帱与？则亦
宜有所不帱者存，何居乎其必帱之荒远而始以为
大乎？则吾固未知其定有天焉者否也。斯余两人者，
宜可以怡然而不能自信也。以是峰之特立，旁无有
与亢者，固其送目也遥，岂独如前者之所见哉？又其
北《漭漭》《沆沆》，不测其际者，洞庭之浦乎？二妃奚损于
秦，而山为之赭；其西则都梁之峤，芳草生焉，微云下
垂，有气遥遥，欲揽而不得者，其是耶非耶？其东则浏
渌之湄，群山东簇，以施于敷浅之原。或曰三天子之
障也。三者何氏，而孤保此障为？其南则有碧一而疑
九者，吾从其疑乎？抑将无疑，而指何者为二妃之引
领乎？奚盈九州？食好生之仁，而怀之不諠者，独竹也斯三“者而欲余两人以怡然者当之，其亦难矣。”于是
两人者黯然而止，选石而坐，不能去，不能留。歌无声，
言无谓，相视久之，不能名其故。日已晚矣，乃遵所登
之路而返。